Ehdotus neuvoston direktiiviksi merenkulkijoiden vähimmäiskoulutustasosta annetun direktiivin 94/58/EY muuttamisesta /* KOM/96/0470 lopull. - SYN 96/0240 */



Virallinen lehti nro C 367 , 05/12/1996 s. 0001



Ehdotus neuvoston direktiiviksi merenkulkijoiden vähimmäiskoulutustasosta annetun direktiivin 94/58/EY muuttamisesta (96/C 367/01) (ETA:n kannalta merkityksellinen teksti) KOM(96) 470 lopull. - 96/0240 (SYN) (Komission esittämä 2 päivänä lokakuuta 1996) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 84 artiklan 2 kohdan, ottaa huomioon komission ehdotuksen, ottaa huomioon talous- ja sosiaalikomitean lausunnon, noudattaa perustamissopimuksen 189 c artiklassa tarkoitettua menettelyä, sekä katsoo, että merenkulkijoiden vähimmäiskoulutustasosta 22 päivänä marraskuuta 1994 annetun neuvoston direktiivin 94/58/EY (1) 12 artiklan 2 kohdassa säädetään, että 4 artiklan v alakohdassa tarkoitetun STCW-yleissopimukseen liitettäväksi hyväksyttyjen uusien säädösten tai pöytäkirjojen seurauksena neuvosto päättää komission ehdotuksesta näiden uusien säädösten ja pöytäkirjojen ratifioimista koskevista yksityiskohtaisista säännöistä ottaen huomioon jäsenvaltioiden parlamentaariset menettelyt ja myös Kansainvälisen merenkulkujärjestön (IMO:n) asiaa koskevat menettelyt ja huolehtii siitä, että niitä sovelletaan yhdenmukaisella tavalla ja samanaikaisesti kaikissa jäsenvaltioissa, kyseisen direktiivin 9 artiklan 3 kohdan mukaan neuvosto määrittelee perustamissopimuksen määräysten mukaisesti kolmansien maiden laitosten tai viranomaisten myöntämien pätevyyskirjatyyppien tunnustamisessa käytettävät yhteiset perusteet, komissio on ilmoittanut merten turvallisuutta koskevassa tiedonannossaan (2), että yhteisön tasolla toteutettavien meriturvallisuutta ja saastumisen ehkäisemistä koskevien toimien olisi tarvittaessa oltava kansainvälisten sääntöjen ja vaatimusten mukaisia, IMO:n 26 päivästä kesäkuuta 7 päivään heinäkuuta 1995 pidetyssä konferenssissa hyväksyttiin muutettu vuoden 1978 kansainvälinen merenkulkijoiden koulutusta, pätevyyskirjoja ja vahdinpitoa koskeva yleissopimus (STCW-yleissopimus) sekä merenkulkijoiden koulutusta, pätevyyskirjoja ja vahdinpitoa koskeva säännöstö (STCW-säännöstö), muutetun STCW-yleissopimuksen määräykset olisi otettava huomioon direktiivissä mahdollisimman pian sen varmistamiseksi, että jäsenvaltiot toimivat kansainvälisten velvoitteidensa edellyttämällä tavalla, neuvoston direktiivin 94/58/EY 9 artiklan 3 kohdassa edellytettyä ehdotusta valmisteltaessa oli tarkoituksenmukaista odottaa, että IMO:n 26 päivästä kesäkuuta 7 päivään heinäkuuta 1995 pidetyssä konferenssissa hyväksyttäisiin uudistettu STCW-yleissopimus, jossa muun muassa otettiin käyttöön pätevyystodistuksen tunnustamista koskevat kansainväliset määräykset, kolmansien maiden laitosten tai viranomaisten myöntämien pätevyyskirjojen tunnustamiseen sovellettavien jäsenvaltioiden yhteisten perusteiden olisi perustuttava uudistetun STCW-yleissopimuksen mukaisiin koulutusta ja pätevyyskirjojen myöntämistä koskeviin vaatimuksiin, jäsenvaltion lipun alla purjehtivilla aluksilla palvelussa edellytettävien pätevyyskirjojen tunnustamiseen sovellettavien yhteisten perusteiden olisi perustuttava merenkulkijan käymän merenkulkualan opetusta antavan oppilaitoksen tasoon; tämän vuoksi olisi luotava perusteet, joiden mukaan jäsenvaltiot hyväksyvät kolmansissa maissa olevat merenkulkualan opetusta antavat oppilaitokset sekä merenkulkualan koulutusohjelmat ja kurssit, meriturvallisuuden edistämiseksi ja meren pilaantumisen ehkäisemiseksi olisi tähän direktiiviin sisällytettävä STCW-yleissopimuksen vahdinpitoa koskevat vaatimukset mukaan lukien vahtihenkilöstön lepotaukoja koskevat määräykset, ja satamavaltioiden valvontavaltaa koskevien säännösten soveltamisalaa olisi laajennettava uudistetun STCW-yleissopimuksen vaatimusten mukaisesti, ON ANTANUT TÄMÄN DIREKTIIVIN: 1 artikla Muutetaan direktiiviä 94/58/EY seuraavasti: 1. Lisätään artikla seuraavasti: "3 a artikla Pätevyyskirjat ja kelpoisuustodistukset 1. Pätevyyskirjat on laadittava pätevyyskirjan myöntäneen jäsenvaltion virallisella kielellä tai virallisilla kielillä. Jos pätevyyskirjaa ei ole laadittu englanniksi, on tekstin sisällettävä käännös englannin kielelle. 2. Radioasemanhoitajien osalta jäsenvaltiot voivat: a) sisällyttää asianmukaisissa säännöksissä edellytettyjä lisätietoja koskevat vaatimukset radio-ohjesäännön mukaista pätevyyskirjaa koskevaan kokeeseen, tai b) myöntää erillisen pätevyyskirjan, jonka mukaan haltijalla on asianmukaisissa säännöksissä edellytetyt lisätiedot. 3. STCW-yleissopimuksen VI artiklan mukainen kolmannen maan myöntämän pätevyyskirjan tunnustamista koskeva kelpoisuustodistus on myönnettävä ainoastaan, jos kaikki 9 artiklan a alakohdan vaatimukset on täytetty. 4. Jäsenvaltion harkinnan mukaan voidaan tunnustamista koskevat kelpoisuustodistukset sisällyttää STCW-säännöstön osaston A-I/2 mukaisesti myönnettyihin pätevyyskirjoihin. Jos ne sisällytetään pätevyyskirjaan tällä tavoin, on käytettävä osastossa A-I/2 olevassa 1 kohdassa esitettyä muotoa. Jos ne annetaan jollain muulla tavoin, on kelpoisuustodistuksiin sovellettava STCW-säännöstön osastossa A-I/2 olevan 2 kohdan mukaista muotoa. 5. Jäsenvaltion, joka tunnustaa pätevyyskirjan 9 artiklan 3 kohdan a alakohdan mukaisesti, on annettava tällaisen pätevyyskirjan tunnustamista koskeva kelpoisuustodistus. Kelpoisuustodistukseen on tällöin sovellettava STCW-säännöstön osastossa A-I/2 olevan 3 kohdan mukaista muotoa. 6. Edellä 3, 4 ja 5 kohdassa tarkoitettu kelpoisuustodistus: a) voidaan antaa erillisenä asiakirjana, b) numeroidaan omalla yksilöllisellä numerollaan, mutta pätevyyskirjan myöntämistä osoittavalle kelpoisuustodistukselle voidaan antaa sama numero kuin kyseiselle pätevyyskirjalle, kunhan tuota numeroa ei ole jo käytetty, ja c) mitätöityy samanaikaisesti, kun itse pätevyyskirja mitätöityy tai kun pätevyyskirjan myöntänyt kolmas maa peruuttaa pätevyyskirjan tai lakkauttaa sen määräajaksi tai mitätöi sen, ja joka tapauksessa viimeistään viiden vuoden kuluttua kelpoisuustodistuksen myöntämisestä. 7. Toimi, jossa pätevyystodistuksen haltijalla on oikeus palvella, yksilöidään kelpoisuustodistuksessa samassa muodossa kuin jäsenvaltiossa sovellettavissa turvallista miehitystä koskevissa vaatimuksissa. 8. Jäsenvaltiot voivat käyttää STCW-säännöstön osastossa A-I/2 esitetystä muodosta poikkeavaa muotoa, jos noudatetaan vähimmäisvaatimusta, jonka mukaan vaaditut tiedot annetaan roomalaisin kirjaimin ja arabialaisin luvuin ottaen huomioon A-I/2 kohdassa sallitut muunnelmat. 9. Kaikkien direktiivin mukaan vaadittavien pätevyyskirjojen on oltava alkuperäisessä muodossaan saatavilla aluksella, jolla niiden haltijat palvelevat." 2. 4 artikla: - Korvataan c kohta seuraavasti: "c) `perämiehellä` liitteessä olevan luvun II mukaisen pätevyyden omaavaa päällystön jäsentä". - Korvataan d kohta seuraavasti: "d) `yliperämiehellä` päälliköstä arvossa seuraavaa päällystön jäsentä, jolle aluksen päällikkyys siirtyy päällikön tullessa kykenemättömäksi hoitamaan tehtäviään". - Korvataan e kohta seuraavasti: "e) `konemestarilla` liitteessä olevan luvun III mukaisen pätevyyden omaavaa päällystön jäsentä". - Korvataan f kohta seuraavasti: "f) `konepäälliköllä` ylintä konemestaria, joka on vastuussa aluksen kuljetuskoneistosta sekä aluksen mekaanisten laitteiden ja sähkölaitteiden käyttämisestä ja huollosta". - Korvataan g kohta seuraavasti: "g) `ensimmäisellä konemestarilla` konepäälliköstä arvossa seuraavaa konemestaria, jolla on vastuu aluksen kuljetuskoneistosta sekä aluksen mekaanisten laitteiden ja sähkölaitteiden käyttämisestä ja huollosta konepäällikön tullessa kykenemättömäksi hoitamaan tehtäviään". - Korvataan i kohta seuraavasti: "i) `radioasemanhoitajalla` henkilöä, jolla on toimivaltaisten viranomaisten radio-ohjesääntöjen mukaisesti tunnustama asianmukainen pätevyyskirja". - Korvataan o kohta seuraavasti: "o) `koneteholla` tehoa, joka on mitattu kilowateissa aluksen koko käyttökoneiston ollessa jatkuvasti täydellä teholla ja joka on ilmoitettu aluksen rekisteritodistuksessa tai muussa virallisessa asiakirjassa". - Korvataan q kohta seuraavasti: "q) `kemikaalisäiliöaluksella` alusta, joka on rakennettu tai jota käytetään sellaisten nestemäisten kemikaalien irtokuljetukseen, jotka on lueteltu IMO:n kemikaalisäiliöalusten säännöissä, sellaisina kuin ne ovat voimassa [1997] (1) (1) Tämän direktiivin voimaantulopäivä.". - Korvataan r kohta seuraavasti: "r) `kaasusäiliöaluksella` alusta, joka on rakennettu tai jota käytetään sellaisten nestemäisten kaasujen tai muiden tuotteiden irtokuljetukseen, jotka on lueteltu IMO:n kaasusäiliöalusten säännöissä, sellaisina kuin ne ovat voimassa [1997] (1) (1) Tämän direktiivin voimaantulopäivä.". - Korvataan v kohta seuraavasti: "v) `STCW-yleissopimuksella` kansainvälistä merenkulkijoiden koulutusta, pätevyyskirjoja ja vahdinpitoa koskevaa yleissopimusta niiltä osin kuin se on sovellettavissa tässä direktiivissä käsiteltäviin kysymyksiin ottaen huomioon yleissopimuksen VII artiklassa ja säännössä I/15 olevat siirtymäsäännökset ja mukaan lukien tarkoituksenmukaisilta osin STCW-säännöstön soveltuvat määräykset, sellaisena kuin tässä kohdassa mainitut määräykset ovat voimassa [1997] (1) (1) Tämän direktiivin voimaantulopäivä.". - Lisätään seuraavat kohdat: "w) `radiotehtävillä` tehtäviä, joihin kuuluu vahdinpito, tekninen huolto ja kunnossapito radio-ohjesäännön ja ihmishengen turvallisuutta merellä koskevan kansainvälisen yleissopimuksen mukaisesti sekä kunkin valtion viranomaisten soveltamien asiaa koskevien IMO:n suositusten mukaisesti, x) `ro-ro-matkustaja-aluksella` matkustaja-alusta, jossa on ro-ro-lastitiloja tai vuonna 1974 hyväksytyssä ihmishengen turvallisuutta merellä koskevassa kansainvälisessä yleissopimuksessa, sellaisena kuin se on voimassa [1997] (1), tarkoitettuja erityisluokkaan kuuluvia tiloja, y) `STCW-sännöstöllä` merenkulkijoiden koulutusta, pätevyyskirjoja ja vahdinpitoa koskevaa IMO:n 26 päivästä kesäkuuta 7 päivään heinäkuuta 1995 pidetyn konferenssin päätöslauselmalla 2 hyväksyttyä sännöstöä, sellaisena kuin se on voimassa [1997] (1), z) `tehtävillä` aluksen ohjaamiseksi, ihmishengen turvaamiseksi merellä tai meriympäristön suojelemiseksi toteutettavien STCW-säännöstön mukaisten tehtävien, velvollisuuksien ja vastuiden joukkoa, ab) `varustamolla` aluksen omistajaa tai mitä tahansa muuta yhteisöä tai fyysistä henkilöä, kuten hoitoyhtiötä tai ilman miehistöä rahdatun aluksen rahdinottajaa, joka on ottanut vastatakseen aluksen käytöstä varustamolta ja joka näin tehdessään on sitoutunut vastaamaan kaikista velvollisuuksista ja vastuista, joita nämä säännökset asettavat varustamolle, ac) `asianmukaisella pätevyyskirjalla` tämän direktiivin mukaisesti myönnettyä ja kelpoisuustodistuksin vahvistettua pätevyyskirjaa, joka oikeuttaa laillisen haltijan toimimaan niissä tehtävissä ja suorittamaan niitä toimia, jotka tulevat kyseeseen aluksen ollessa kyseisellä matkalla pätevyystodistuksen määrittämällä vastuun tasolla aluksella, jonka tyyppi, vetoisuus, teho ja kuljetuskoneisto on määritelty, ad) `meripalvelulla` pätevyyskirjan tai muun pätevyystodistuksen myöntämiseen liittyvää palvelua aluksella, ae) `hyväksytyllä oppilaitoksella` merenkulkualan koulutusta antavaa korkeakoulua, opistoa, oppilaitosta tai muuta laitosta, jonka jäsenvaltio on hyväksynyt järjestämään hyväksyttyä merenkulkualan teorian opetusta ja harjoittelua, af) `tunnustamisella` jäsenvaltion antamaa hyväksyntää, jonka mukaan koulutuksen katsotaan vastaavan palvelulle kyseisen valtion lipun alla purjehtivilla aluksilla asetettuja merenkulkualan koulutuksen vaatimuksia, ag) `kolmannella maalla` maata, joka ei ole jäsenvaltio. (1) Tämän direktiivin voimaantulopäivä." 3. Lisätään seuraavat artiklat: "5 a artikla Rannikkoliikennettä koskevat periaatteet 1. Jäsenvaltiot voivat rannikkoliikenteessä ottaa käyttöön teorian opetusta ja harjoittelua koskevia vaatimuksia, jotka ovat alhaisempia kuin tässä direktiivissä asetetut. Jäsenvaltio ei saa kuitenkaan samalla asettaa rannikkoliikenteessä ankarampia harjoittelua, kokemusta tai pätevyystodistuksia koskevia vaatimuksia toisen jäsenvaltion lippua kantamaan oikeutetuilla aluksilla palveleville merenkulkijoille kuin merenkulkijoille, jotka palvelevat sen omaa lippua kantamaan oikeutetuilla aluksilla. Jäsenvaltiot eivät missään olosuhteissa saa asettaa toisen jäsenvaltion lippua kantamaan oikeutetulla aluksella palveleville merenkulkijoille vaatimuksia, jotka ovat ankarampia kuin tämän direktiivin mukaan muuta kuin rannikkoliikennettä koskevat vaatimukset. 2. Jäsenvaltion lippua kantamaan oikeutettujen säännöllistä rannikkoliikennettä toisen jäsenvaltion rannikon läheisyydessä harjoittavien alusten osalta on jäsenvaltion, jonka lippua kyseinen alus on oikeutettu kantamaan, asetettava näillä aluksilla palvelevien merenkulkijoiden harjoittelulle, kokemukselle ja pätevyystodistuksille vaatimukset, jotka ovat vähintään samalla tasolla kuin sen jäsenvaltion noudattamat vaatimukset, jonka rannikon läheisyydessä alus liikennöi, mutta vaatimukset eivät kuitenkaan saa ylittää direktiivissä asetettuja muuta kuin rannikkoliikennettä koskevia vaatimuksia. Sellaisella aluksella palvelevien merenkulkijoiden, jonka matka ulottuu jäsenvaltion määritelmän mukaisen rannikkoliikenteen ulkopuolelle ja joka liikkuu kyseisen määritelmän ulkopuolisilla vesillä, on täytettävä soveltuvat direktiivin vaatimukset. 3. Jäsenvaltio voi myöntää direktiivin rannikkoliikennettä koskevien säännösten mukaisen edullisen aseman sen lippua kantamaan oikeutetulle alukselle tämän jäsenvaltion määritelmän mukaisessa rannikkoliikenteessä, jos alus harjoittaa säännöllistä liikennettä sellaisen valtion rannikon läheisyydessä, joka ei ole STCW-yleissopimuksen sopimuspuoli. 4. Ennen kuin jäsenvaltiot päättävät tämän direktiivin mukaisesti rannikkoliikenteen määritelmän sisällöstä ja siinä noudatettavista teorian opetusta ja harjoittelua koskevista vaatimuksista, niiden on ilmoitettava komissiolle säännöksistä, joita ne aikovat ottaa käyttöön. Jäsenvaltiot voivat ottaa tällaisia säännöksiä käyttöön ainoastaan, jos ne hyväksytään 13 artiklassa säädetyn menettelyn mukaisesti. 5 b artikla Rangaistukset ja kurinpitotoimet 1. Tapauksia varten, joissa ilmoitetaan jäsenvaltion myöntämän pätevyyskirjan tai kelpoisuustodistuksen haltijan sellaisesta epäpätevyydestä, teosta tai laiminlyönnistä pätevyyskirjan myöntämiseen liittyvissä tehtävissä, joka saattaa vaarantaa ihmishenkiä tai omaisuutta merellä tai meriympäristöä, on jäsenvaltioiden otettava käyttöön menettelyt ja menettelytavat puolueettoman tutkimuksen toteuttamiseksi, pätevyyskirjan peruuttamiseksi, sen lakkauttamiseksi määräajaksi tai sen mitätöimiseksi näistä syistä sekä petosten ehkäisemiseksi. 2. Jokaisen jäsenvaltion on säädettävä rangaistuksia tai kurinpitotoimia tilanteiden varalle, joissa sen kansallisia direktiivin täytäntöönpanoon liittyviä säännöksiä ei noudateta sen lippua kantamaan oikeutetuilla aluksilla tai joissa säännöksiä eivät noudata merenkulkijat, jotka ovat saaneet pätevyyskirjansa asianmukaisessa järjestyksessä kyseiseltä jäsenvaltiolta. 3. Tällaisia rangaistuksia ja kurinpitotoimia on asetettava ja pantava täytäntöön tapauksissa, joissa: a) varustamo tai aluksen päällikkö on ottanut palvelukseen henkilön, jolla ei ole direktiivissä edellytettyä pätevyystodistusta, b) aluksen päällikkö on sallinut minkä tahansa tason tehtävän tai palvelun, jonka tämän direktiivin mukaan saa suorittaa ainoastaan asianmukaisen pätevyyskirjan omaava henkilö, suorittamisen henkilön toimesta, jolla ei ole vaadittua pätevyyskirjaa, voimassa olevaa erivapautta tai 9 a artiklan 3 kohdan a alakohdassa vaadittua todistusta, tai c) henkilö on petoksen tai väärennettyjen asiakirjojen avulla saanut tehtävän tai toimen, jossa on tämän direktiivin mukaan oltava pätevyyskirja tai erivapaus. 4. Jäsenvaltiot, joiden alueellisen toimivallan piirissä on sijoittautuneena varustamo tai henkilö, joiden perustellusti uskotaan olleen vastuussa tai tietoisia selvästä 3 kohdassa tarkoitetusta vaatimusten noudattamatta jättämisestä, on tehtävä yhteistyötä jäsenvaltion kanssa tai, vastavuoroisuusperiaatteen asettamissa rajoissa, kolmannen maan kanssa, joka ilmoittaa niille aikomuksistaan käynnistää oikeudelliset toimenpiteet toimivaltansa puitteissa. 5 c artikla Laatuvaatimukset 1. Jäsenvaltioiden on varmistettava, että: a) kaikkia valtiosta riippumattomien laitosten ja elinten toteuttamia harjoittelua, pätevyyden arviointia, pätevyyskirjojen ja kelpoisuustodistusten myöntämistä sekä niiden uudistamista koskevia toimia seurataan jatkuvasti laadunhallintajärjestelmän avulla, jotta voitaisiin taata määriteltyjen tavoitteiden saavuttaminen kouluttajien ja arvioijien pätevyyttä ja kokemusta koskevat vaatimukset mukaan lukien; b) jos valtion hallintoon kuuluvat laitokset tai elimet toteuttavat kyseiset toimet, on oltava käytössä laatuvaatimusjärjestelmä; c) koulutuksen tavoitteet ja niihin liittyvät pätevyyttä koskevat vähimmäisvaatimukset ovat selkeästi määriteltyjä ja yksilöivät STCW-yleissopimuksen mukaan vaadittavissa kokeissa ja arvioinneissa tarpeellisten tietojen ja taitojen tason. Tavoitteet ja niihin liittyvät laatuvaatimukset voidaan määritellä yksityiskohtaisesti erikseen eri kurssien ja koulutusohjelmien osalta, ja niiden tulee kattaa myös pätevyyskirjajärjestelmän hallinto; d) laatuvaatimusten soveltamisala kattaa pätevyyskirjojen hallintoa koskevan järjestelmän, kaikki jäsenvaltion hallinnon alaisuudessa toteutettavat kurssit ja koulutusohjelmat, kokeet ja arvioinnit sekä kouluttajilta vaaditun pätevyyden ja kokemuksen; tällöin on otettava huomioon politiikat, järjestelmät, valvonta ja sisäinen laadunhallinta, jotka on otettu käyttöön määriteltyjen tavoitteiden saavuttamiseksi. 2. Jäsenvaltioiden on myös varmistettava, että pätevät henkilöt, jotka eivät itse ole mukana toiminnassa, tekevät itsenäisen arvion tietojen, taitojen ja pätevyyden hankkimista ja arviointia koskevasta toiminnasta ja pätevyyskirjajärjestelmän hallinnosta sen takaamiseksi, että: a) kaikki hallinnon sisäisen valvonnan ja seurannan toimenpiteet ja seurannaistoimet ovat suunniteltujen järjestelyjen ja asiakirjoihin perustuvien menettelyjen mukaisia ja ovat tehokkaita keinoja määriteltyjen tavoitteiden saavuttamiseksi, b) kunkin itsenäisen arvioinnin tulokset annetaan kirjallisina ja saatetaan arvioidusta alueesta vastuussa olevien tietoon, ja c) puutteet korjataan mahdollisimman pian. 3. Jäsenvaltioiden on toimitettava komissiolle 2 kohdan mukaista arviointia koskeva kertomus kuuden kuukauden kuluessa arvioinnin toteuttamisesta. 4. Jäsenvaltioiden on tätä artiklaa soveltaessaan otettava huomioon STCW-säännöstön B-I/8 osaston määräykset. 5 d artikla Terveydentilaa koskevat vähimmäisvaatimukset - pätevyyskirjojen myöntäminen ja rekisteröinti 1. Jäsenvaltioiden on asetettava merenkulkijoille terveydentilaa koskevat vähimmäisvaatimukset erityisesti näön ja kuulon osalta. 2. Jäsenvaltioiden on varmistettava, että pätevyystodistukset myönnetään ainoastaan hakijoille, jotka täyttävät tämän artiklan vaatimukset. 3. Pätevyyskirjan hakijan on esitettävä riittävä näyttö: a) henkilöllisyydestään, b) kyseiseen pätevyyskirjaan vaadittavan tämän direktiivin liitteessä asetetun ikärajan täyttämisestä, c) siitä, että hän täyttää jäsenvaltion asettamat terveydentilaa koskevat vähimmäisvaatimukset erityisesti näön ja kuulon osalta ja että hänellä on jäsenvaltion toimivaltaisten viranomaisten hyväksymän asianmukaisesti pätevöityneen lääkärin antama voimassa oleva todistus terveydentilastaan, d) kyseistä pätevyyskirjaa myönnettäessä vaadittavan tämän direktiivin liitteissä olevien vaatimusten mukaisen meripalvelun ja siihen mahdollisesti liittyvän pakollisen harjoittelun suorittamisesta, ja e) tämän direktiivin liitteessä olevien määräysten mukaisten pätevyyttä koskevien vaatimusten täyttämisestä, jotka liittyvät pätevyyskirjan kelpoisuustodistuksessa yksilöitäviin toimeen, tehtäviin ja tehtävien tasoon. 4. Jäsenvaltioiden on: a) pidettävä yllä ATK-muodossa olevaa rekisteriä tai rekistereitä kaikista alusten päälliköiden ja päällystön sekä, jos tarpeellista, alipäällystön ja miehistön pätevyyskirjoista ja kelpoisuustodistuksista, joita on myönnetty, jotka ovat kuluneet umpeen, joita on uudistettu, lakkautettu määräajaksi, mitätöity tai ilmoitettu kadonneeksi tai tuhoutuneeksi, sekä myönnetyistä erivapauksista, ja b) turvattava tietojen saanti toisille jäsenvaltioille tällaisten pätevyyskirjojen, kelpoisuustodistusten ja erivapauksien tilasta tai vastavuoroisuuden periaatteen rajoissa kolmansille maille ja varustamoille, jotka pyytävät aitoutta ja voimassaoloa koskevaa vahvistusta pätevyyskirjan osalta, jonka merenkulkija on esittänyt heille pyytäessään sen tunnustamista 9 artiklan mukaisesti tai hakiessaan alukselta työtä. 5. Jäsenvaltioiden on tätä artiklaa soveltaessaan otettava huomioon STCW-säännöstön B-I/9 osaston suositukset. 5 e artikla Pätevyyskirjojen uudistaminen 1. Jokaiselta päälliköltä, päällystöön kuuluvalta ja radioasemanhoitajalta, jolla on tämän direktiivin liitteessä olevan minkä tahansa luvun, ei kuitenkaan VI luvun, mukaisesti myönnetty tai tunnustettu pätevyystodistus ja joka palvelee merellä tai aikoo palata merelle oltuaan maissa, on meripalvelussa vaadittavan pätevyytensä säilyttämiseksi edellytettävä vähintään viiden vuoden välein, että: a) hän täyttää 5 d artiklan mukaiset terveydentilaa koskevat vaatimukset ja b) hän osoittaa pitäneensä yllä STCW-säännöstön A-I/11 osaston mukaista ammatillista pätevyyttä. 2. Jokaisen päällikön, päällystöön kuuluvan ja radioasemanhoitajan on, voidakseen jatkaa meripalvelua aluksilla, joiden erityisistä koulutusvaatimuksista on tehty kansainvälisiä sopimuksia, suoritettava asianmukainen hyväksytty koulutus. 3. Jäsenvaltioiden on verrattava ennen 1 päivää helmikuuta 2002 myönnettävien pätevyyskirjojen hakijoille asettamiaan pätevyysvaatimuksia kyseistä pätevyyskirjaa koskeviin STCW-säännöstön A osassa asetettuihin vaatimuksiin, ja niiden on määriteltävä tällaisten pätevyyskirjojen haltijoiden mahdollinen täydennys- ja uudelleenkoulutuksen tai arvioinnin tarve. Täydennys- ja uudelleenkoulutuksen on oltava hyväksyttyä, ja sen on käsitettävä asiaan kuuluvien turvallisuutta merellä ja meriympäristön suojelua koskevien kansallisten ja kansainvälisten säädösten muutokset, ja siinä on otettava huomioon pätevyyttä koskevien vähimmäisvaatimusten mahdolliset muutokset. 4. Jäsenvaltioiden on yhteistyössä osapuolten kanssa, joita asia koskee, luotava STCW-säännöstön A-I/11 osaston mukainen täydennys- ja uudelleenkoulutusjärjestelmä tai edistettävä tällaisen järjestelmän luomista. 5. Jotta päälliköiden, päällystön ja radioasemanhoitajien tiedot pysyisivät ajan tasalla, on jäsenvaltioiden varmistettava, että ihmishengen turvallisuutta merellä ja meriympäristön suojelua koskevien kansallisten ja kansainvälisten säädösten viimeaikaiset muutokset ovat saatavilla niiden lippua kantamaan oikeutetuilla aluksilla. 5 f artikla Simulaattoreiden käyttö 1. Suoritustasoa koskevia vaatimuksia ja muita STCW-säännöstön A-I/12 osastossa asetettuja määräyksiä sekä muita mahdollisia mille tahansa pätevyyskirjalle asetettuja STCW-säännöstön A osan vaatimuksia on noudatettava: a) kaikessa pakollisessa simulaattoreihin perustuvassa koulutuksessa, b) kaikessa simulaattorin avulla suoritettavassa pätevyyden arvioimisessa, jota edellytetään STCW-säännöstön A osassa, ja c) kaikessa simulaattorin avulla toteutettavassa taitojen säilymisen testaamisessa, jota edellytetään STCW-säännöstön A osassa. 2. Ennen 1 päivää helmikuuta 2002 asennetut tai käyttöön otetut simulaattorit voidaan osittain vapauttaa 1 kohdassa tarkoitetuista suoritustasoa koskevista vaatimuksista jäsenvaltioiden harkinnan mukaisesti. 5 g artikla Varustamoiden vastuu 1. Kaikkien jäsenvaltioiden on 2 ja 3 kohdassa esitettyjen vaatimusten mukaisesti asetettava varustamoille vastuu merenkulkijoiden palvelukseen ottamisesta aluksille tämän direktiivin säännösten mukaisesti, ja niiden on vaadittava kaikkia varustamoja varmistamaan, että: a) jokaisella sen aluksilla palvelevalla merenkulkijalla on tämän direktiivin säännösten mukainen asianmukainen pätevyyskirja, b) sen alusten miehitys on kyseisen valtion viranomaisten asettamien turvallista miehitystä koskevien vaatimusten mukainen, c) kaikkia niiden aluksilla palvelevia merenkulkijoita koskevat asiakirjat ja tiedot pidetään ajan tasalla ja helposti saatavilla, ja niihin sisältyvät vähintään asiakirjat ja tiedot heidän kokemuksestaan, koulutuksestaan, terveydentilastaan ja pätevyydestään tehtävissä, jotka heille on osoitettu, d) ottaessaan vastaan tehtävät jäsenvaltioiden aluksilla merenkulkijat perehdytetään tehtäviinsä ja kaikkiin aluksen järjestelyihin, varusteisiin, laitteisiin, menettelytapoihin ja aluksen piirteisiin, jotka liittyvät heidän tavanomaisiin tehtäviinsä tai tehtäviin hätätilanteissa, ja e) laivaväki kykenee tehokkaasti sovittamaan toimintansa yhteen hätätilanteessa ja toteuttaessaan turvallisuuden tai saastumisen torjumisen tai vähentämisen kannalta välttämättömiä toimia. 2. Varustamot, päälliköt ja aluksen henkilökunta ovat kaikki vastuussa sen varmistamisesta, että tässä artiklassa asetetut velvollisuudet pannaan täysimääräisesti täytäntöön ja että toteutetaan kaikki muut toimenpiteet, jotka ovat tarpeen sen varmistamiseksi, että jokainen aluksen henkilökuntaan kuuluva on asioista perillä ja saa riittävästi tietoa voidakseen osallistua aluksen turvalliseen toimintaan. 3. Varustamo antaa jokaisen tämän direktiivin soveltamisalaan kuuluvan aluksen päällikölle kirjalliset ohjeet, joissa selvitetään noudatettavat toimintaperiaatteet ja menettelytavat sen varmistamiseksi, että kaikki merenkulkijat, jotka ovat vasta aloittaneet työskentelyn aluksella, saavat mahdollisuuden tutustua aluksessa oleviin laitteisiin, aluksen toimintaa koskeviin menettelytapoihin ja muihin heidän tehtäviensä suorittamisen kannalta tarpeellisiin järjestelyihin ennen kuin he ottavat kyseiset tehtävät vastaan. Tällaisiin toimintaperiaatteisiin ja menettelytapoihin on sisällyttävä: a) kohtuullisen ajan varaaminen, jonka aikana jokaisella alukseen vasta tulleella merenkulkijalla on tilaisuus tutustua: - erityisiin laitteisiin, joita kyseinen merenkulkija käyttää tai ohjaa, ja - aluksen erityisiin vahdinpitoa, turvallisuutta ja ympäristönsuojelua koskeviin sekä hätätilanteissa noudatettaviin menettelytapoihin ja järjestelyihin, jotka merenkulkijan on tunnettava voidakseen suorittaa vastaanottamansa tehtävät kunnolla, ja b) asioista perillä olevan aluksen henkilökuntaan kuuluvan henkilön osoittaminen, joka on vastuussa siitä, että välttämättömät tiedot ovat varmasti jokaisen alukseen vasta tulleen merenkulkijan saatavilla kielellä, jota merenkulkija ymmärtää. 5 h artikla Siirtymäsäännökset 1. Jäsenvaltiot saavat 1 päivään helmikuuta 2002 asti myöntää, tunnustaa ja vahvistaa pätevyyskirjoja niiden säännösten mukaisesti, jotka ovat olleet voimassa ennen kuin direktiivi . . ./. . ./EY (1) on saatettu osaksi kansallista lainsäädäntöä, jos kyseessä on merenkulkija, jonka hyväksytty meripalvelu ja hyväksytty teorian opetus ja harjoitteluohjelma tai hyväksytty harjoittelu alkoi ennen 1 päivää elokuuta 1998. 2. Jäsenvaltiot saavat 1 päivään helmikuuta 2002 asti uudistaa pätevyyskirjoja ja kelpoisuustodistuksia niiden säännösten mukaisesti, jotka ovat olleet voimassa ennen kuin direktiivi . . ./. . ./EY (1) on saatettu osaksi kansallista lainsäädäntöä. 3. Jos jäsenvaltio uudistaa 5 e artiklan mukaisesti alun perin niiden säännösten mukaisesti myönnetyn pätevyyskirjan, jotka olivat voimassa ennen kuin direktiivi . . ./. . ./EY (1) on saatettu osaksi kansallista lainsäädäntöä, tai pidentää tällaisen pätevyyskirjan voimassaoloaikaa, jäsenvaltio saa, jos katsoo tämän tarpeelliseksi, korvata vetoisuutta koskevat rajoitukset uusilla seuraavasti: a) "200 bruttorekisteritonnia" voidaan korvata uudella rajoituksella: "500 bruttorekisteritonnia" b) "1 600 bruttorekisteritonnia" voidaan korvata uudella rajoituksella: "3 000 bruttorekisteritonnia". 5 i artikla Vahtikuntoisuus 1. Jäsenvaltioiden on annettava vahtihenkilöstön lepotaukoja koskevia säädöksiä, jotta ehkäistäisiin väsymystä, ja pantava säädökset täytäntöön ja vaadittava vahtivuorojen järjestelyä siten, ettei väsymys heikennä kaikkien vahtitehtäviä suorittavien suorituskykyä ja töiden järjestelyä, ja siten, että ensimmäinen vahti matkan alkaessa ja sitä seuraavat vahdit ovat riittävän levänneitä ja muutoin työkuntoisia. 2. Jokaisella, jolle on annettu tehtäväksi toimia vahtipäällikkönä tai vahtiin osallistuvana miehistön jäsenenä, on annettava lepoaikaa vähintään 10 tuntia jokaisella 24 tunnin jaksolla. 3. Lepoaikaa ei saa jakaa useampaan kuin kahteen jaksoon, joista toisen on oltava vähintään kuuden tunnin pituinen. 4. Lepotaukoja koskevia 1 ja 2 kohdassa asetettuja vaatimuksia ei tarvitse noudattaa hätätilanteessa tai hätätilanneharjoituksissa tai muissa poikkeuksellisissa aluksen toimintaa koskevissa tilanteissa. 5. Kymmenen tunnin jakson vähimmäisvaatimusta voidaan lyhentää 2 ja 3 kohdan säännöksistä poiketen vähintään kuuden perättäisen tunnin pituiseksi, jos lepotaukoa ei lyhennetä tällä tavoin pidemmällä kuin kahden päivän ajanjaksolla ja lepoaikaa annetaan vähintään 70 tuntia jokaisen seitsemän päivän jakson aikana. 6. Jäsenvaltioiden on asetettava vaatimukseksi, että vahtiaikataulut ovat esillä paikoissa, joissa ne ovat helposti saatavilla. 7. Jäsenvaltioiden on tätä artiklaa soveltaessaan otettava huomioon STCW-säännöstön B-VIII/I osastossa tarkoitetut määräykset. (1) Tämä muuttuva direktiivi." 4. Muutetaan 7 artikla seuraavasti: - otsikoidaan olemassa oleva teksti 1 kohdaksi, - poistetaan 1 kohdan toisesta luetelmakohdasta ilmaisu: "jäsenvaltioiden on varmistettava, että kaikilla kokeen arvioijilla on asianmukainen pätevyys", - lisätään kohta seuraavasti: "2. Jäsenvaltioiden on varmistettava seuraavat seikat: Koulutus ja arviointi a) Kaiken merenkulkijoiden koulutuksen ja arvioinnin: 1) on oltava jäsennetty kirjallisten ohjelmien mukaisesti ottaen huomioon myös asetettujen pätevyysvaatimusten saavuttamisen kannalta tarpeelliset opetusmenetelmät ja -välineet, menettelytavat ja kirjallinen opetusmateriaali, ja 2) toteutuksesta, seurannasta, arvioinnista ja tukemisesta vastaavat henkilöt, joilla on d, e ja f alakohdan mukainen pätevyys. b) Ohjattua harjoittelua tai arviointitoimia saa järjestää aluksella ainoastaan silloin, kun tämä ei haittaa aluksen tavanomaista toimintaa ja kun harjoittelusta tai arviointitoimista vastaavilla henkilöillä on aikaa ja voimia käytettävissään kyseisiin toimiin. Kouluttajien, koulutustarkastajien ja arvioijien pätevyys c) Kouluttajilla, koulutustarkastajilla ja arvioijilla on oltava merellä tai maissa toteutettavan koulutuksen tai merenkulkijoiden pätevyyden arvioinnin laatuun ja tasoon nähden soveltuva pätevyys. Ohjattu harjoittelu d) Henkilöön, joka ohjaa tämän direktiivin tarkoittaman pätevyyskirjan mukaiseen pätevyyteen tähtäävää ohjattua harjoittelua aluksessa tai maissa, sovelletaan seuraavia vaatimuksia: 1) Hänen on kyettävä hahmottamaan koulutusohjelman sisältö ja ymmärrettävä ohjaamaansa harjoittelumuotoa koskevat erityiset koulutustavoitteet, 2) hänen on oltava pätevä hoitamaan tehtäviä, joita harjoittelu koskee, ja 3) jos hän ohjaa simulaattorilla suoritettavaa harjoittelua: - hän on saanut asianmukaista ohjausta opetusmenetelmistä, joissa käytetään simulaattoreita, ja - hänellä on oltava käytännön kokemusta samantyyppisen simulaattorin käytöstä. e) Henkilön, joka johtaa tämän direktiivin tarkoittaman pätevyyskirjan mukaiseen pätevyyteen tähtäävää ohjattua harjoittelua, on ymmärrettävä koulutusohjelman sisältö kokonaisuudessaan ja jokaisen toteutettavan harjoittelumuodon erityiset koulutustavoitteet. Pätevyyden arviointi f) Henkilöön, joka suorittaa tämän direktiivin tarkoittaman pätevyyskirjan vaatimuksiin kuuluvan palveluksenaikaisen pätevyyden arviointia aluksessa tai maissa, sovelletaan seuraavia vaatimuksia: 1) Hänellä on oltava riittävästi tietoa arvioitavan pätevyyden sisällöstä, 2) hänen on oltava pätevä hoitamaan tehtäviä, joita arviointi koskee, 3) hän on saanut asianmukaista koulutusta arviointimenetelmistä ja -tavoista, 4) hänellä on oltava käytännön kokemusta arviointityöstä, ja 5) jos hän toteuttaa arvioinnin simulaattorin avulla, hänellä on oltava käytännön kokemusta samantyyppisellä simulaattorilla tehdystä arviointityöstä kokeneen arvioijan valvonnassa ja tämän hyväksymällä tavalla. Oppilaitoksessa suoritettava harjoittelu ja arviointi g) Kun jäsenvaltio hyväksyy oppilaitoksen järjestämän kurssin tai oppilaitoksen antaman todistuksen osaksi pätevyyskirjan vaatimuksia, opettajien ja arvioijien pätevyys ja kokemus otetaan huomioon sovellettaessa 5 e artiklan laatuvaatimuksia koskevia säännöksiä. Pätevyyttä, kokemusta ja laatua koskevien vaatimusten on sisällettävä asianmukaista koulutusta opetusmenetelmien käytössä ja koulutus- ja arviointimenetelmissä, ja sen on täytettävä soveltuvin osin kaikki b-f alakohdan mukaiset vaatimukset." 5. Korvataan 9 artiklan 3 kohdan a alakohta seuraavasti: "a) Jäsenvaltio voi tunnustaa kolmansien maiden myöntämät merenkulkijoiden pätevyyskirjat sen lipun alla purjehtivilla aluksilla palvelemista varten ainoastaan, jos kaikki seuraavat edellytykset täytetään: 1. Pätevyyskirjan: 1.1 on täytynyt olla sellaisen STCW-yleissopimuksen sopimuspuolen myöntämä, - joka on toimittanut ennen 1 päivää elokuuta 1998 tiedot STCW-yleissopimuksen täytäntöönpanosta Kansainvälisen merenkulkujärjestön pääsihteerille ja jonka Kansainvälisen merenkulkujärjestön meriturvallisuuskomitea on todennut saattaneen STCW-yleissopimuksen voimaan täysimääräisesti 13 artiklan menettelyn mukaisesti määriteltävän ajan kuluessa, - jonka Kansainvälisen merenkulkujärjestön meriturvallisuuskomitea on todennut noudattaneen jokaisena viisivuotiskautena 1 päivästä elokuuta 1998 alkaen STCW-yleissopimuksen vaatimuksia kaikkeen yleissopimuksen mukaisesti toteutettavaan koulutukseen, pätevyyden arviointiin, pätevyyskirjoihin, kelpoisuustodistuksiin ja uudistustoimiin soveltamiensa laatuvaatimusten riippumattomassa ajoittaisessa arvioinnissa ja joka on toimittanut asiasta tyydyttävän kertomuksen, - jonka on todettu 13 artiklan menettelyn mukaisesti noudattaneen täysimääräisesti STCW-yleissopimuksen pätevyysvaatimuksia sekä pätevyyskirjojen myöntämistä ja niihin merkittävien kelpoisuustodistusten myöntämistä sekä rekisterin pitämistä koskevia vaatimuksia ja - joka on viipymättä ilmoittanut asianomaiselle jäsenvaltiolle kaikista tekemistään merkittävistä muutoksista sen STCW-yleissopimukseen liittyvissä harjoittelujärjestelyissä ja pätevyyskirjoja koskevissa järjestelyissä, 1.2 on täytynyt sisältää kelpoisuustodistuksen tai siihen on täytynyt liittää tai sen sanamuodon on täytynyt pitää sisällään kelpoisuustodistus, jolla todistetaan oikeaksi, että sen on myöntänyt edellä mainittu sopimuspuoli, 1.3 on sovelluttava palvelukseen aluksilla, jotka ulottavat matkansa kauemmaksi kuin minkä edellä mainittu sopimuspuoli on määritellyt rannikkoliikenteeksi, 1.4 on oltava edelleen voimassa vähintään yhden kalenterivuoden, samoin kuin kelpoisuustodistus, jossa todistetaan oikeaksi sen myöntäminen, ja 1.5 liitteenä on oltava asiakirjanäyttö, joka osoittaa, että pätevyyskirjan haltija: - on suorittanut 2 ja 3 kohdassa esitettyjen edellytysten mukaisen merenkulkualan koulutuksen ja harjoittelun oppilaitoksessa, - on suorittanut hyväksytyn tutkasimulaattorikurssin, - on suorittanut hyväksytyn ARPA-simulaattorikurssin (Automatic Radar Plotting Aid eli automaattinen tutkamerkintälaite), jos pätevyyskirjan tunnustamista osoittavaa kelpoisuustodistusta edellytetään aluksilla, joissa on ARPA-laitteet, - on suorittanut edellisen lisäksi sellaisen täydennys- ja uudelleenkoulutuksen tai arvioinnin, jota pätevyyskirjan myöntävä sopimuspuoli pitää tarpeellisena, jos pätevyyskirja myönnettiin ennen 1 päivää helmikuuta 1997 voimassa olleiden STCW-yleissopimuksen määräysten mukaisesti muutetun STCW-yleissopimuksen säännön I/15 määräysten nojalla, - pystyy viestimään suullisesti ja ymmärtämään kirjallisia ja suullisia ohjeita, käskyjä ja neuvoja, jotka liittyvät sellaisiin tehtäviin, joita hänellä on oikeus suorittaa, ja - tuntee riittävästi sellaista jäsenvaltion merilainsäädäntöä, joka liittyy niihin johtotason tehtäviin, joita hänellä on lupa suorittaa. 2. Perusteet merenkulkualan oppilaitosten hyväksymiselle Tullakseen hyväksytyksi jäsenvaltion lipun alla purjehtivilla aluksilla edellytettäviä palveluvaatimuksia vastaavia, jäsenvaltion hyväksymiä koulutus- ja harjoitteluohjelmia ja kursseja järjestämään oikeutetuksi merenkulkualan oppilaitokseksi, sen: 2.1 on oltava varustettu: - majoitustiloilla ja tiloilla, jotka tarjoavat hyväksyttyjen merenkulkualan koulutus- ja harjoitteluohjelmien ja kurssien järjestämiseen soveltuvan opetus-, opiskelu- ja oppimisympäristön, - kaikilla laitteistoilla ja sellaisilla säätöteknisillä laitteilla, sähkölaitteilla, elektronisilla ja hydraulisilla laitteilla, navigointilaitteilla, paineilma- ja radioviestintälaboratorioilla, työsaleissa tarvittavilla laitteilla ja opetusvälineillä, jotka määritellään järjestettävissä kirjallisissa merenkulkualan koulutus- ja harjoitteluohjelmissa tai kursseissa, ja - aakkosellisella hakemistolla varustetulla ja ajan tasalla olevalla riittävän monipuolisella ja riittävällä viitemateriaalilla kaikista aiheista hyväksytyissä merenkulkualan koulutus- ja harjoitteluohjelmissa tai kursseissa, joita oppilaitoksella on oikeus järjestää; 2.2 on täytynyt nimittää riittävästi kouluttajia, jotka ovat saaneet asianmukaista koulutusta opetustekniikoissa sekä koulutus- ja arviointimenetelmissä ja -käytännöissä hoitamaan järjestettävät hyväksytyt koulutusohjelmat ja kurssit ja jotka: - arvostavat koulutusohjelmaa ja ymmärtävät järjestettävän tietyntyyppisen koulutuksen erityiset koulutustavoitteet, - ovat päteviä siinä tehtävässä, jossa koulutusta annetaan, - jos käytetään simulaattoria: - ovat saaneet asianmukaista opastusta simulaattorien käyttöön liittyvissä opetustekniikoissa ja - ovat saaneet käytännön operatiivista kokemusta käytettävän simulaattorin erityistyypistä; 2.3 on täytynyt nimittää laitoksessa järjestettäviin hyväksyttyihin koulutusohjelmiin ja kursseihin nähden sopivia koulutustarkastajia, jotka ymmärtävät täysin valvottavakseen tulevan jokaisen hyväksyn koulutusohjelman tai kurssin ja niiden erityistavoitteet; 2.4 on täytynyt nimittää arvioijia, jotka ovat saaneet asianmukaista harjoitusta arviointimenetelmissä ja -käytännössä ja: - joilla on riittävästi tietoa arvioitavana olevasta pätevyyden tasosta, - jotka ovat päteviä arvioitavana olevassa tehtävässä, - jotka ovat saaneet asianmukaista opastusta arviointimenetelmissä ja -käytännössä, - joilla on käytännön arviointikokemusta ja - joilla on käytännön arviointikokemusta käytettävästä simulaattorityypistä, jos heidän on tehtävä simulaattorien käyttöön liittyvä arviointi kokeneen arvioijan valvonnassa ja tätä tyydytyttävällä tavalla; 2.5 on pidettävä rekisteriä kaikista oppilaista, jotka suorittavat merenkulkualan koulutuksen tai harjoittelun laitoksessa, ja yksityiskohtaiset tiedot saadusta koulutuksesta ja harjoittelusta, asiaankuuluvista päivämääristä, heidän täytetyistä harjoittelukirjoistaan ja myönnetystä todistuksesta sekä heidän täydelliset nimensä ja syntymäpaikkansa ja -aikansa; 2.6 on toimitettava jäsenvaltiolle edellä mainituista rekistereistä peräisin olevat ATK-muotoiset tiedot, jotka kattavat oppilaitoksen aiemmin järjestämät merenkulkualan koulutus- ja harjoitteluohjelmat ja kurssit, joiden on tunnustettava täyttävän sen lipun alla purjehtivilla aluksilla edellytettävät palveluvaatimukset, sekä malli tai mallit myönnettävistä todistuksista tai osallistumistodistuksista; 2.7 on saatettava edellä mainitut rekisterit ajan tasalle soveliain ja yhteisesti hyväksytyin väliajoin ja toimitettava vastaavat tiedot ATK-muodossa äskettäin valmistuneista oppilaista; 2.8 on jatkuttavasti valvottava koulutus- ja arviointitoimiaan sekä kouluttajiensa ja arvioijiensa pätevyyttä ja kokemusta laadunhallintajärjestelmän avulla varmistaakseen määriteltyjen tavoitteidensa saavuttamisen ja 2.9 on läpikäytävä sellaisten sopivan pätevyyden omaavien henkilöiden suorittama arviointi, jotka eivät itse osallistu kyseisiin koulutus- tai arviointitoimiin, vähintään viiden vuoden väliajoin, jotta varmistetaan, että kaikkien tasojen hallinto- ja operatiivisia menettelyjä johdetaan, järjestetään, toteutetaan, valvotaan ja tarkkaillaan sisäisesti oppilaitoksessa niin, että voidaan varmistua niiden tarkoituksenmukaisuudesta ja mainittujen tavoitteiden saavuttamisesta. 3. Merenkulkualan koulutus- ja harjoitteluohjelmien ja kurssien hyväksynnän perusteet Täyttääkseen merenkulkualan koulutus- ja harjoitteluvaatimukset jäsenvaltion lipun alla purjehtivilla aluksilla suoritettavaa palvelua varten koulutusohjelman tai kurssin on: 3.1 rakennuttava sellaisten kirjallisten ohjelmien mukaisesti: - jotka noudattavat asianmukaisia IMO:n mallikursseja tai vastaavat kurssirakenteen ja koulutustavoitteiden tai tulosten yksityiskohtia, - joissa otetaan täysin huomioon IMO-asiakirjassa "Guidance on the Implementation of IMO Model Courses" (*) (IMO:n mallikurssien toteuttamista koskevat ohjeet) annetut ohjeet ja - joihin sisältyy määrättyjen pätevyysvaatimuksien saavuttamisessa tarvittavia opetusmenetelmiä ja keinoja, käytäntöjä ja kurssimateriaalia, 3.2 oltava sellaisten henkilöiden johtama, valvoma, arvioima ja tukema, jotka ovat päteviä 2.2, 2.3 ja 2.4 kohdan mukaisesti, 3.3 sisällettävä sellaisia koulutus- ja harjoittelutavoitteita, sellainen pätevyystaso, sellaisia tietoja ja taitoja, jotka on täsmennetty vuoden 1995 STCW-yleissopimuksessa kyseisille tehtäville ja vastuualueille tai niitä koskeville tehtäville, velvollisuuksille ja vastuunalaisille tehtäville, 3.4 luotava sellainen jäsennetty opetusjärjestys ja yksityiskohtaiset kurssivaatimukset, joita on noudatettava järjestettäessä koulutusohjelma tai kurssi ja jotka on kirjoitettu oppimistavoitteiden tai koulutuksen tulosten muodossa, 3.5 määriteltävä sellaiset oppikirjat, asiakirjat, tekninen materiaali ja muut julkaisut, joita on käytettävä koulutusohjelman tai kurssin yhteydessä, 3.6 ilmoitettava kunkin käsiteltävän aihepiirin opettamiseen varattu aika sekä kouluttajien ja oppilaiden ohjeeksi tarkoitettu aikataulu ja 3.7 annettava sellainen merenkulkualan koulutuksen ja harjoittelun taso, jonka jäsenvaltio katsoo vastaavan edellä mainittujen perusteiden mukaista koulutusta ja harjoittelua, jos koulutus ja harjoittelu on järjestetty oppilaitoksessa ennen sen hyväksymispäivää. 4. Jäsenvaltion myöntämiä pätevyyskirjoja ja kelpoisuustodistuksia kolmannen maan myöntämän pätevyyskirjan tunnustamiseksi tai tunnustamisen toteamiseksi tämän artiklan mukaisesti ei voida käyttää perusteena kolmannen maan myöntämän pätevyyskirjan tunnustamiseksi edelleen toisessa jäsenvaltiossa. 5. Jäsenvaltio voi, olosuhteiden sitä edellyttäessä, sallia merenkulkijan palvella yhdessä toimessa, ei kuitenkaan radiosähköttäjänä tai radioasemanhoitajana, muutoin kuin radio-ohjesäännössä määrätyin ehdoin korkeintaan kolmen kuukauden ajan jäsenvaltion lipun alla purjehtivalla aluksella, silloin kun hänellä on kolmannen maan myöntämä asianmukainen ja voimassa oleva pätevyyskirja tai siihen asianmukaisesti liitetty kelpoisuustodistus, mutta johon ei kuitenkaan ole vielä merkitty tunnustamista niin, että sitä voitaisiin pitää soveliaana palvelukseen jäsenvaltion lipun alla purjehtivalla aluksella. Toimivaltaisille viranomaisille on voitava esittää asiakirjanäyttö siitä, että on tehty pätevyyskirjan tunnustamista osoittavaa kelpoisuustodistusta koskeva hakemus. (*) London IMO - 1988 - 096/88." 6. Lisätään artiklat seuraavasti: "10 a artikla Satamavaltion valvontavalta 1. Ensisijaisiin 10 artiklassa esitettyihin valvontaoikeutta koskeviin säännöksiin kuuluvat muun muassa seuraavien tarkastukset: - merenkulkijoilla, joilla on oltava pätevyyskirjat vuoden 1995 STCW-yleissopimuksen mukaisesti, on asianmukainen todistus tai voimassa oleva erivapaus tai jotka esittävät asiakirjanäytön siitä, että pätevyyskirjan tunnustamista osoittava kelpoisuustodistusta koskeva hakemus on tehty sen maan viranomaisille, jonka lipun alla alus purjehtii; - vahvistus siitä, että merenkulkijoiden lukumäärä ja pätevyystodistukset vastaavat aluksen turvallista miehitystä koskevia vaatimuksia. 2. Ensisijaisilla 10 artiklassa esitetyillä valvontaoikeuksilla säädetään, että merenkulkija osoittaa pätevyytensä asemapaikassaan. Tällaiseen pätevyyden osoittamiseen voi sisällyttää vahvistuksen siitä, että vahdinpitonormeihin liittyvät operatiiviset vaatimukset on täytetty ja että merenkulkijat osaavat toimia tarkoituksenmukaisesti hätätilanteissa pätevyystasonsa mukaisesti. Arvioinnissa on käytettävä STCW-säännöstön osassa A esitettyjä pätevyyden osoittamismenetelmiä sekä perusteita sen arvioimiseksi ja vähimmäisvaatimuksia koskevia määräyksiä. 3. Merenkulkijoiden kyvyt on arvioitava, niin kuin 2 kohdassa esitetään, jos joku seuraavista asioista on tapahtunut: - alus on ollut yhteentörmäyksessä, saanut pohjakosketuksen tai ajanut karille tai - alukselta on päästetty aineita mereen sen ollessa liikkeellä, ankkuroituna tai satamassa, mikä on laitonta kaikkien kansainvälisten yleissopimusten mukaisesti, tai - alusta on ohjattu arvaamattomasti tai niin, että turvallisuus on vaarannettu, mistä johtuu, että reittisuunnittelutoimenpiteitä tai turvallista navigointikäytäntöä ja -menettelyä ei ole noudatettu, tai - aluksella on muuten toimittu niin, että henkilöille, omaisuudelle tai ympäristölle on aiheutunut vaaraa." "11 a artikla Alus pysäytetään muun muassa, jos: - merenkulkijoilla ei ole asianmukaista pätevyyskirjaa, voimassa olevaa erivapautta tai asiakirjanäyttöä siitä, että pätevyyskirjan tunnustamista osoittava kelpoisuustodistusta koskeva hakemus on tehty sen maan viranomaisille, jonka alla alus purjehtii; - aluksella ei noudateta turvallista miehitystä koskevia vaatimuksia; - komentosilta- tai konevahdinpitojärjestelyt eivät vastaa alukselle täsmennettyjä vaatimuksia; - vahdissa ei ole pätevää henkilöä käyttämässä laitteita, jotka liittyvät olennaisesti turvalliseen navigointiin, turvalliseen radioviestintään tai meren pilaantumisen ehkäisyyn, ja - aluksella ei ole riittävästi levänneitä ja muutoin työkuntoisia henkilöitä ensimmäiseen vahtivuoroon matkan alussa eikä seuraaviinkaan vahtivuoroihin." 7. Korvataan 12 artiklan 1 kohdan ilmaisu "ja s" ilmaisulla "s ja y". 8. Korvataan liite tämän direktiivin liitteellä. 2 artikla 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään (1 päivänä kesäkuuta 1997). 2. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 3. Jäsenvaltioiden on säädettävä seuraamusjärjestelmästä, joka koskee tämän direktiivin mukaisesti hyväksyttyjen kansallisten säännösten rikkomista, ja toteutettava kaikki tarvittavat toimenpiteet sen varmistamiseksi, että kyseisiä seuraamuksia sovelletaan. Näin säädettyjen seuraamusten on oltava tehokkaita, oikeassa suhteessa säännösten rikkomiseen ja varoittavia. 4. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle. Komissio ilmoittaa tästä muille jäsenvaltioille. 3 artikla Tämä direktiivi on osoitettu kaikille jäsenvaltioille. 4 artikla Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä. (1) EYVL N:o L 319, 12.12.1994, s. 28 (2) KOM(93) 66 lopull. LIITE LUKU I YLEISET MÄÄRÄYKSET 1. Tässä liitteessä mainittuja sääntöjä täydennetään pakollisilla määräyksillä, jotka ovat STCW-säännöstön, sellaisena kuin se hyväksyttiin 26. kesäkuuta - 7. heinäkuuta 1995 pidetyssä IMO-konferenssissa, osassa A ja jotka tulevat voimaan [1997] (1). 1.1. Kaikki viittaukset säännön vaatimuksiin ovat myös viittauksia STCW-säännöstön osassa A olevaan vastaavaan osastoon. 1.2. Sääntöjä sovellettaessa otetaan huomioon mahdollisimman tarkoin STCW-säännöstön osassa B olevat asiaa koskevat ohjeet ja selitykset, jotta direktiivin säännösten täytäntöönpano tapahtuisi yhdenmukaisemmin. 2. STCW-säännöstön osassa A esitetään pätevyysvaatimukset, jotka hakijan on osoitettava täyttävänsä, jotta pätevyyskirja voidaan myöntää ja uudistaa STCW-yleissopimuksen määräysten mukaisesti. Luvun VII vaihtoehtoisten pätevyyskirjojen myöntämistä koskevien määräysten ja lukujen II, III ja IV pätevyyskirjojen myöntämistä koskevien määräysten välisen yhteyden selventämiseksi pätevyysvaatimuksissa täsmennetyt kyvyt on luokiteltu asianmukaisesti seuraavien seitsemän tehtäväalueen mukaisesti: - navigointi - lastin käsittely ja ahtaus - alusoperoinnin varmistaminen ja aluksella olevista henkilöistä huolehtiminen - laivanrakennus - sähkö- ja automaatiotekniikka - huolto ja kunnossapito - radioviestintä seuraavien vastuualueiden mukaisesti: - johtotaso - operatiivinen taso - suoritustaso. Tehtävä- ja vastuualueet määritellään STCW-säännöstön osan A luvuissa II, III ja IV mainittujen pätevyysvaatimusten taulukoiden alaotsikoissa. LUKU II PÄÄLLIKKÖ JA KANSIOSASTO SÄÄNTÖ II/1 Pakolliset vähimmäisvaatimukset pätevyyskirjan myöntämiseksi vähintään 500 bruttorekisteritonnin alusten vahtipäälliköille 1. Jokaisella vähintään 500 bruttorekisteritonnin merialuksen vahtipäälliköllä on oltava asianmukainen pätevyyskirja. 2. Jokaisen pätevyyskirjan hakijan on: a) oltava vähintään 18 vuoden ikäinen; b) omattava hyväksyttyä meripalvelua vähintään yksi vuosi osana hyväksyttyä koulutusohjelmaa, johon kuuluu STCW-säännöstön osaston A-II/1 vaatimuksia vastaavaa aluksella tapahtuvaa koulutusta ja joka on merkitty hyväksyttyyn harjoittelukirjaan, tai muutoin omata hyväksyttyä meripalvelua vähintään kolme vuotta; c) täytynyt suorittaa komentosiltavahtiin liittyviä tehtäviä päällikön tai pätevän vahtipäällikön valvonnassa vähintään kuusi kuukautta vaaditun meripalvelun aikana; d) täytettävä tarvittaessa määrättyjen radiotehtävien suorittamista koskevat vaatimukset radio-ohjesäännön mukaisesti, niin kuin luvun IV säännöissä määrätään; ja e) täytynyt suorittaa hyväksytty koulutus ja harjoittelu sekä on täytettävä STCW-säännöstön osastossa A-II/1 täsmennetyt pätevyysvaatimukset. SÄÄNTÖ II/2 Pakolliset vähimmäisvaatimukset pätevyyskirjan myöntämiseksi vähintään 500 bruttorekisteritonnin alusten päälliköille ja yliperämiehille Vähintään 3 000 bruttorekisteritonnin alusten päällikkö ja yliperämies 1. Jokaisella vähintään 3 000 bruttorekisteritonnin merialuksen päälliköllä ja yliperämiehellä on oltava asianmukainen pätevyyskirja. 2. Jokaisen pätevyyskirjan hakijan on: a) täytettävä vähintään 500 bruttorekisteritonnin aluksen vahtipäällikön pätevyysvaatimukset ja omattava hyväksyttyä meripalvelua siinä toimessa: - yliperämiehen pätevyyskirjaa varten vähintään 12 kuukautta, ja - päällikön pätevyyskirjaa varten vähintään 36 kuukautta; tätä aikaa voidaan lyhentää, ei kuitenkaan 24 kuukautta lyhyemmäksi, jos vähintään 12 kuukautta tästä meripalvelusta on suoritettu yliperämiehenä; ja b) täytynyt suorittaa hyväksytty koulutus ja harjoittelu sekä on täytettävä STCW-säännöstön osastossa A-II/2 täsmennetyt pätevyysvaatimukset vähintään 3 000 bruttorekisteritonnin alusten päälliköille ja perämiehille. 500 ja 3 000 bruttorekisteritonnin välillä olevien alusten päällikkö ja perämies 3. Jokaisella 500 ja 3 000 bruttorekisteritonnin välillä olevan merialuksen päälliköllä ja yliperämiehellä on oltava asianmukainen pätevyyskirja. 4. Jokaisen pätevyyskirjan hakijan on: a) yliperämiehen pätevyyskirjaa varten täytettävä vähintään 500 bruttorekisteritonnin aluksen vahtipäällikön pätevyysvaatimukset; b) päällikön pätevyyskirjaa varten täytettävä ne vaatimukset, jotka on asetettu vähintään 500 bruttorekisteritonnin alusten vahtipäälliköille, ja omattava hyväksyttyä meripalvelua siinä toimessa vähintään 36 kuukautta; tätä aikaa voidaan lyhentää, ei kuitenkaan 24:ää kuukautta lyhyemmäksi, jos vähintään 12 kuukautta tästä meripalvelusta on suoritettu yliperämiehenä; ja c) täytynyt suorittaa hyväksytty koulutus ja täytettävä STCW-säännöstön osastossa A-II/2 täsmennetyt pätevyysvaatimukset 500 ja 3 000 bruttorekisteritonnin välillä olevien alusten päälliköille ja perämiehille. SÄÄNTÖ II/3 Pakolliset vähimmäisvaatimukset pätevyyskirjan myöntämiseksi alle 500 bruttorekisteritonnin alusten vahtipäälliköille ja päälliköille Alukset, joita ei käytetä rannikkoliikenteeseen 1. Jokaisella alle 500 bruttorekisteritonnin merialuksen, jota ei käytetä rannikkoliikenteeseen, vahtipäälliköllä on oltava sellainen pätevyyskirja, joka annetaan vähintään 500 bruttorekisteritonnin aluksen päällikölle. 2. Jokaisella alle 500 bruttorekisteritonnin merialuksen, jota ei käytetä rannikkoliikenteeseen, päälliköllä on oltava sellainen pätevyyskirja, joka annetaan 500 ja 3 000 bruttorekisteritonnin välillä olevien alusten päälliköille. Alukset, joita käytetään rannikkoliikenteeseen Vahtipäällikkö 3. Jokaisella alle 500 bruttorekisteritonnin merialuksen, jota käytetään rannikkoliikenteeseen, vahtipäälliköllä on oltava asianmukainen pätevyyskirja. 4. Jokaisen, joka hakee alle 500 bruttorekisteritonnin merialuksen, jota käytetään rannikkoliikenteeseen, vahtipäällikön pätevyyskirjaa, on: a) oltava vähintään 18 vuoden ikäinen; b) täytynyt suorittaa: - erityiskoulutus, mukaan lukien tarvittava määrä viranomaisten vaatimaa asianmukaista meripalvelua, tai - hyväksyttyä meripalvelua kansiosastossa vähintään kolme vuotta; c) täytettävä tarvittaessa määrättyjen radiotehtävien suorittamista koskevat vaatimukset radio-ohjesäännön mukaisesti, niin kuin luvun IV säännöissä määrätään; ja d) täytynyt suorittaa hyväksytty koulutus ja harjoittelu sekä on täytettävä STCW-säännöstön osastossa A-II/3 täsmennetyt pätevyysvaatimukset alle 500 bruttorekisteritonnin alusten, joita käytetään rannikkoliikenteeseen, vahtipäällikölle. Päällikkö 5. Jokaisella alle 500 bruttorekisteritonnin merialuksen, jota käytetään rannikkoliikenteeseen, päälliköllä on oltava asianmukainen pätevyyskirja. 6. Jokaisen, joka hakee alle 500 bruttorekisteritonnin merialuksen, jota käytetään rannikkoliikenteeseen, päällikön pätevyyskirjaa, on: a) oltava vähintään 20 vuoden ikäinen; b) omattava hyväksyttyä meripalvelua vahtipäällikkönä vähintään 12 kuukautta; ja c) täytynyt suorittaa hyväksytty koulutus ja harjoittelu sekä on täytettävä STCW-säännöstön osastossa A-II/3 täsmennetyt pätevyysvaatimukset alle 500 bruttorekisteritonnin alusten, joita käytetään rannikkoliikenteeseen, päällikölle. 7. Poikkeukset Viranomaiset voivat katsoessaan, että aluksen koko ja matkaolosuhteet tekevät tämän säännön ja STCW-säännöstön osaston A-II/3 kaikkien vaatimusten noudattamisen kohtuuttomaksi tai tarpeettomaksi, vapauttaa sellaisen aluksen tai alustyypin päällikön tai vahtipäällikön soveltuvassa määrin joistakin vaatimuksista, ottaen kuitenkin huomioon kaikkien samoilla vesillä liikkuvien alusten turvallisuuden. SÄÄNTÖ II/4 Pakolliset vähimmäisvaatimukset komentosiltavahtiin osallistuville vahtimiehille 1. Jokaisella vähintään 500 bruttorekisteritonnin merialuksen komentosiltavahtiin osallistuvalla vahtimiehellä, ei kuitenkaan koulutettavana olevalla eikä sellaisella vahtimiehellä, jonka tehtäviin komentosiltavahdin aikana ei vaadita koulutusta, on oltava asianmukainen pätevyyskirja kyseisten tehtävien suorittamiseen. 2. Jokaisen pätevyyskirjan hakijan on: a) oltava vähintään 16 vuoden ikäinen; b) täytynyt suorittaa: - hyväksytty meripalvelu, johon kuuluu vähintään kuuden kuukauden koulutus ja kokemus, tai - erityiskoulutus, joko ennen merelle lähtöä tai aluksella, mukaan lukien vähintään kaksi kuukautta hyväksyttyä meripalvelua; ja c) täytettävä STCW-säännöstön osastossa A-II/4 täsmennetyt pätevyysvaatimukset. 3. Edellä 2 kohdan b alakohdan luetelmakohdissa vaadittava meripalvelu, koulutus ja kokemus on yhdistettävä komentosiltavahtiin liittyviin tehtäviin, ja niihin on sisällytettävä tehtäviä, jotka suoritetaan päällikön, vahtipäällikön tai pätevän vahtimiehen valvonnassa. 4. Jäsenvaltiot voivat katsoa merenkulkijoiden täyttävän tämän säännön vaatimukset, jos he ovat palvelleet vastaavassa tehtävässä kansiosastossa vähintään yhden vuoden viiden edeltävän vuoden aikana ennen STCW-yleissopimuksen voimaantuloa kyseisen sopimuspuolen osalta. LUKU III KONEOSASTO SÄÄNTÖ III/1 Pakolliset vähimmäisvaatimukset pätevyyskirjan myöntämiseksi miehitetyn konehuoneen vahtikonemestarille tai ajoittain miehittämättömän konehuoneen päivystäville konemestareille 1. Jokaisella pääkuljetuskoneistoteholtaan vähintään 750 kW:n merialuksen miehitetyn konehuoneen vahtikonemestarilla ja ajoittain miehittämättömän konehuoneen päivystävällä konemestarilla on oltava asianmukainen pätevyyskirja. 2. Jokaisen pätevyyskirjan hakijan on: a) oltava vähintään 18 vuoden ikäinen; b) omattava vähintään kuusi kuukautta meripalvelua koneosastolla STCW-säännöstön osaston A-III/1 mukaisesti; ja c) täytynyt suorittaa hyväksyttyä koulutusta ja harjoittelua vähintään 30 kuukautta, johon sisältyy hyväksyttyyn harjoittelukirjaan merkittyä koulutusta aluksella, ja on täytettävä STCW-säännöstön osaston A-III/1 pätevyysvaatimukset. SÄÄNTÖ III/2 Pakolliset vähimmäisvaatimukset pätevyyskirjan myöntämiseksi pääkuljetuskoneistoteholtaan vähintään 3 000 kW:n alusten konepäälliköille ja ensimmäisille konemestareille 1. Jokaisella pääkuljetuskoneistoteholtaan vähintään 3 000 kW:n merialuksen konepäälliköllä ja ensimmäisellä konemestarilla on oltava asianmukainen pätevyyskirja. 2. Jokaisen pätevyyskirjan hakijan on: a) täytettävä konevahtipäällikölle asetettavat pätevyysvaatimukset; ja - ensimmäisen konemestarin pätevyyskirjaa varten hänellä on oltava vähintään 12 kuukautta hyväksyttyä meripalvelua avustavana konemestarina tai konemestarina; ja - konepäällikön pätevyyskirjaa varten hänellä on oltava vähintään 36 kuukautta hyväksyttyä meripalvelua, josta vähintään 12 kuukautta on palveltava konemestarina vastuullisessa asemassa sen jälkeen, kun hän on saanut ensimmäisen konemestarin pätevyyden; ja b) täytynyt suorittaa hyväksytty koulutus ja harjoittelu sekä on täytettävä STCW-säännöstön osastossa A-III/2 täsmennetyt pätevyysvaatimukset. SÄÄNTÖ III/3 Pakolliset vähimmäisvaatimukset pätevyyskirjan myöntämiseksi pääkuljetuskoneistoteholtaan 750 kW:n ja 3 000 kW:n välillä olevien alusten konepäälliköille ja ensimmäisille konemestareille 1. Jokaisella pääkuljetuskoneistoteholtaan 750 kW:n ja 3 000 kW:n välillä olevan merialuksen konepäälliköllä ja ensimmäisellä konemestarilla on oltava asianmukainen pätevyyskirja. 2. Jokaisen pätevyyskirjan hakijan on: a) täytettävä konevahtipäällikölle asetettavat pätevyysvaatimukset; ja - ensimmäisen konemestarin pätevyyskirjaa varten hänellä on oltava vähintään 12 kuukautta hyväksyttyä meripalvelua avustavana konemestarina tai konemestarina; ja - konepäällikön pätevyyskirjaa varten hänellä on oltava vähintään 24 kuukautta hyväksyttyä meripalvelua, josta vähintään 12 kuukautta on palveltava sen jälkeen, kun hän on saanut ensimmäisen konemestarin pätevyyden; ja b) täytynyt suorittaa hyväksytty koulutus ja harjoittelu sekä on täytettävä STCW-säännöstön osastossa A-III/3 täsmennetyt pätevyysvaatimukset. 3. Jokainen konepäällystöön kuuluva, joka on pätevä toimimaan ensimmäisenä konemestarina aluksissa, joiden pääkuljetuskoneiston teho on vähintään 3 000 kW:n, saa toimia konepäällikkönä aluksissa, joiden pääkuljetuskoneiston teho on alle 3 000 kW:n, jos hänellä on vähintään 12 kuukautta hyväksyttyä meripalvelua toiminnasta vastuullisessa konepäällystöön kuuluvassa asemassa ja pätevyyskirjaan on tehty tästä merkintä. SÄÄNTÖ III/4 Pakolliset vähimmäisvaatimukset pätevyyskirjan myöntämiseksi miehistön jäsenille, jotka osallistuvat konehuonevahtiin miehitetyssä konehuoneessa tai jotka suorittavat tehtäviä ajoittain miehittämättömässä konehuoneessa 1. Jokaisella miehistön jäsenellä, joka osallistuu konehuonevahtiin tai joka suorittaa tehtäviä ajoittain miehittämättömässä konehuoneessa, pääkuljetuskoneistoteholtaan vähintään 750 kW:n merialuksella, ei kuitenkaan koulutettavana olevalla eikä sellaisella vahtimiehellä, jonka tehtäviin ei vaadita koulutusta, on oltava asianmukainen pätevyyskirja kyseisten tehtävien suorittamiseen. 2. Jokaisen pätevyyskirjan hakijan on: a) oltava vähintään 16 vuoden ikäinen; b) täytynyt suorittaa: - hyväksytty meripalvelu, johon kuuluu vähintään kuuden kuukauden koulutus ja kokemus, - erityiskoulutus, joko ennen merelle lähtöä tai aluksella, mukaan lukien vähintään kaksi kuukautta hyväksyttyä meripalvelua; ja c) täytettävä STCW-säännöstön osastossa A-III/4 täsmennetyt pätevyysvaatimukset. 3. Edellä 2 kohdan b alakohdan luetelmakohdissa vaadittava meripalvelu, koulutus ja kokemus on yhdistettävä konehuonevahtiin liittyviin tehtäviin, ja niihin on sisällytettävä tehtäviä, jotka suoritetaan pätevän konepäällikön tai pätevän miehistön jäsenen valvonnassa. 4. Jäsenvaltiot voivat katsoa merenkulkijoiden täyttävän tämän säännön vaatimukset, jos he ovat palvelleet vastaavassa tehtävässä koneosastossa vähintään yhden vuoden viiden edeltävän vuoden aikana ennen STCW-yleissopimuksen voimaantuloa kyseisen sopimuspuolen osalta. LUKU IV RADIOVIESTINTÄ JA RADIOHENKILÖSTÖ Selventävä huomautus Radiopäivystystä koskevat pakolliset määräykset annetaan radio-ohjesäännössä ja kansainvälisessä ihmishengen turvallisuutta merellä koskevassa vuoden 1974 yleissopimuksessa, sellaisena kuin se on muutettuna. Radiohuoltoa koskevat määräykset annetaan kansainvälisessä ihmishengen turvallisuutta merellä koskevassa vuoden 1974 yleissopimuksessa, sellaisena kuin se on muutettuna, ja Kansainvälisen merenkulkujärjestön hyväksymissä ohjeissa. SÄÄNTÖ IV/1 Soveltamisala 1. Lukuun ottamatta 3 kohdan määräyksiä, tämän luvun määräyksiä sovelletaan radiohenkilöstöön aluksilla, joilla käytetään merenkulun maailmanlaajuista hätä- ja turvallisuusjärjestelmää (GMDSS), sellaisena kuin siitä on määrätty kansainvälisessä ihmishengen turvallisuutta merellä koskevassa vuoden 1974 yleissopimuksessa, sellaisena kuin se on muutettuna. 2. Välittömästi ennen 1 päivää helmikuuta 1992 voimassa olevaa kansainvälistä ihmishengen turvallisuutta merellä koskevaa vuoden 1974 yleissopimusta noudattavan radiohenkilöstön on noudatettava ennen 1 päivää joulukuuta 1992 voimassa olevan kansainvälisen merenkulkijoiden koulutusta, pätevyyskirjoja ja vahdinpitoa koskevan vuoden 1978 yleissopimuksen määräyksiä 1 päivään helmikuuta 1999 asti. 3. Radiohenkilöstön ei edellytetä täyttävän tämän luvun vaatimuksia sellaisilla aluksilla, joiden ei edellytetä noudattavan SOLAS-yleissopimuksen luvun IV GMDSS-määräyksiä. Kyseisillä aluksilla olevan radiohenkilöstön edellytetään kuitenkin noudattavan radio-ohjesääntöä. Viranomaisten on varmistettava, että radio-ohjesäännössä määrätyt asianmukaiset pätevyyskirjat myönnetään tällaiselle radiohenkilöstölle tai että ne tunnistetaan. SÄÄNTÖ IV/2 Pakolliset vähimmäisvaatimukset GMDSS-pätevyyskirjojen myöntämiseksi radiohenkilöstölle 1. Jokaisella radiotehtävistä vastaavalla tai niitä suorittavalla henkilöllä on oltava viranomaisten myöntämä tai tunnustama radio-ohjesäännön määräysten mukainen GMDSS-pätevyyskirja sellaisella aluksella, jonka edellytetään osallistuvan GMDSS-järjestelmään. 2. Lisäksi jokaisen, joka hakee pätevyyskirjaa palvellakseen tämän säännön mukaisesti aluksella, jolla on oltava radiolaitteet kansainvälisen ihmishengen turvallisuutta merellä koskevan vuoden 1974 yleissopimuksen mukaisesti, on: a) oltava vähintään 18 vuoden ikäinen, ja b) täytynyt suorittaa hyväksytty koulutus ja harjoittelu sekä on täytettävä STCW-säännöstön osastossa A-IV/2 täsmennetyt pätevyysvaatimukset. LUKU V ERITYISKOULUTUSVAATIMUKSET HENKILÖSTÖLLE TIETYN TYYPPISILLÄ ALUKSILLA SÄÄNTÖ V/1 Säiliöalusten päälliköiden, päällystön ja miehistön koulutuksen ja pätevyyskirjojen pakolliset vähimmäisvaatimukset 1. Päällystön ja miehistön jäsenten, joiden on määrä suorittaa vastuullisina säiliöaluksissa lastiin tai lastinkäsittelylaitteisiin liittyviä erityistehtäviä, on käytävä säännön VI/1 mukainen maissa järjestettävä palontorjuntakurssi, ja suoritettava: a) vähintään kolme kuukautta hyväksyttyä meripalvelua säiliöaluksilla riittävien tietojen hankkimiseksi turvallisista toimintatavoista; tai b) hyväksytty, säiliöaluksiin perehdyttävä kurssi, johon sisältyy vähintään STCW-säännöstön osastossa A-V/1 tarkoitetun kurssin kurssivaatimukset; viranomaiset voivat kuitenkin hyväksyä lyhemmän jakson valvottua meripalvelua kuin, mitä 1 alakohdassa määrätään, jos c) tällä tavoin hyväksytty jakso on vähintään yksi kuukausi; d) säiliöalus on alle 3 000 bruttorekisteritonnia; e) säiliöaluksen kyseisen jakson aikana tekemät matkat kestävät korkeintaan 72 tuntia; ja f) säiliöaluksen operatiiviset ominaisuudet, matkojen lukumäärä sekä lastaus- ja purkamistoimet kyseisenä aikana mahdollistavat vastaavien tietojen ja kokemuksen hankkimisen. 2. Päälliköiden, konepäälliköiden, yliperämiesten, ensimmäisten konemestareiden ja jokaisen muun henkilön, joka on välittömästi vastuussa lastauksesta, purkauksesta ja matkan aikana tapahtuvasta lastinhoidosta tai lastinkäsittelystä, on 1 kohdan a ja b alakohdan vaatimusten täyttämisen lisäksi: a) omattava kokemusta, joka liittyy heidän tehtäviinsä sen tyyppisellä aluksella, jolla he palvelevat; ja b) täytynyt suorittaa hyväksytty erityiskoulutusohjelma, joka kattaa vähintään STCW-säännöstön osastossa A-V/1 määritellyt aiheet, jotka liittyvät heidän tehtäviinsä öljysäiliöaluksella, kemikaalisäiliöaluksella tai kaasusäiliöaluksella, jolla he palvelevat. 3. Kahden vuoden ajan siitä, kun STCW-yleissopimus tulee voimaan jäsenvaltion osalta, merenkulkijoiden voidaan katsoa täyttävän 2 kohdan b alakohdan vaatimukset, jos he ovat palvelleet kyseisessä tehtävässä kyseisen tyyppisellä säiliöaluksella vähintään yhden vuoden viiden viimeksi kuluneen vuoden aikana. 4. Viranomaisten on varmistettava, että asianmukainen pätevyyskirja myönnetään 1 tai 2 kohdan mukaisesti päteville päälliköille ja päällystölle tai että tarvittaessa aikaisempaan todistukseen tehdään asianmukainen merkintä. Jokaiselle pätevälle miehistön jäsenelle myönnetään asianmukainen pätevyyskirja. SÄÄNTÖ V/2 Ro-ro-matkustaja-alusten päälliköiden, päällystön, miehistön ja muun henkilöstön koulutuksen ja pätevyyskirjojen pakolliset vähimmäisvaatimukset 1. Tätä sääntöä sovelletaan kansainvälistä liikennettä harjoittavien ro-ro-matkustaja-alusten päälliköihin, päällystöön, miehistöön ja muuhun henkilöstöön. Viranomaiset päättävät, miten kyseisiä vaatimuksia sovelletaan kotimaan liikennettä harjoittavien ro-ro-matkustaja-alusten henkilöstöihin. 2. Merenkulkijoiden on täytynyt suorittaa 4-8 kohdan edellyttämä kykyjensä, tehtäviensä ja vastuualueidensa mukainen koulutus ennen kuin heidät voidaan määrätä tehtäviin ro-ro-matkustaja-aluksilla. 3. Merenkulkijoiden, joita on koulutettava 4, 7 ja 8 kohdan mukaisesti, on vähintään viiden vuoden väliajoin suoritettava asianmukainen täydennyskoulutus. 4. Päällikön, päällystön ja muun henkilöstön, joka on määrätty hälytysluettelossa auttamaan matkustajia hätätilanteissa ro-ro-matkustaja-aluksilla, on täytynyt suorittaa STCW-säännöstön osastossa A-V/2 olevassa 1 kohdassa täsmennetty yleisönhallintaa koskeva koulutus. 5. Päälliköiden, päällystön ja muun henkilöstön, jolla on erityistehtäviä tai vastuualueita ro-ro-matkustaja-aluksilla, on täytynyt suorittaa STCW-säännöstön osastossa A-V/2 olevassa 2 kohdassa täsmennetty perehdyttämiskoulutus. 6. Ro-ro-matkustaja-alusten matkustajatiloissa välittömästi matkustajien kanssa tekemisissä olevan henkilöstön on täytynyt suorittaa STCW-säännöstön osastossa A-V/2 olevassa 3 kohdassa täsmennetty turvallisuuskoulutus. 7. Päälliköiden, yliperämiesten, konepäälliköiden, ensimmäisten konemestareiden ja kaikkien henkilöiden, jotka ovat välittömästi vastuussa matkustajien alukseen nousemisesta ja aluksesta lähtemisestä, lastauksesta, purkauksesta tai lastinkiinnittämisestä tai rungossa olevien aukkojen sulkemisesta ro-ro-matkustaja-aluksilla, on täytynyt suorittaa STCW-säännöstön osastossa A-V/2 olevassa 4 kohdassa täsmennetty matkustajaturvallisuutta ja lastin turvallisuutta sekä rungon eheyttä koskeva hyväksytty koulutus. 8. Päälliköiden, yliperämiesten, konepäälliköiden, ensimmäisten konemestareiden ja kaikkien henkilöiden, jotka ovat välittömästi vastuussa matkustajien turvallisuudesta hätätilanteissa ro-ro-matkustaja-aluksilla, on täytynyt suorittaa STCW-säännöstön osastossa A-V/2 olevassa 5 kohdassa täsmennetty kriisitilanteiden hallintaa ja siihen liittyvää ihmisten käyttäytymistä koskeva hyväksytty koulutus. 9. Viranomaisten on varmistettava, että todistus suoritetusta koulutuksesta myönnetään jokaiselle henkilölle, joka on todettu päteväksi tämän säännön määräysten mukaisesti. LUKU VI TOIMINTA HÄTÄTILANTEISSA, TYÖTURVALLISUUS, LÄÄKINTÄHUOLTO JA PELASTAUTUMINEN SÄÄNTÖ VI/1 Kaikkien merenkulkijoiden perehdyttämiskoulutusta, perusturvallisuuskoulutusta ja opastusta koskevat pakolliset vähimmäisvaatimukset Merenkulkijoiden on saatava perehdyttämiskoulutusta, perusturvallisuuskoulutusta tai opastusta STCW-säännöstön osaston A-VI/1 mukaisesti ja heidän on täytettävä siinä täsmennetyt asianmukaiset pätevyysvaatimukset. SÄÄNTÖ VI/2 Pakolliset vähimmäisvaatimukset pätevyyskirjan myöntämiseksi pelastusveneiden ja -lauttojen, valmiusveneiden ja nopeakulkuisten valmiusveneiden käyttötaidosta 1. Jokaisen, joka hakee pätevyyskirjaa pelastusveneiden ja -lauttojen, valmiusveneiden, muiden kuin nopeakulkuisten valmiusveneiden, käyttötaidosta, on: a) oltava vähintään 18 vuoden ikäinen; b) omattava hyväksyttyä meripalvelua vähintään 12 kuukautta tai on täytynyt osallistua hyväksyttyyn koulutukseen ja omattava hyväksyttyä meripalvelua vähintään kuusi kuukautta; ja c) pätevyyskirjan myöntämiseksi täytettävä STCW-säännöstön osastossa A-VI/2 olevassa 1-4 kohdassa asetetut pätevyysvaatimukset pelastusveneiden ja -lauttojen sekä valmiusveneiden käyttötaidosta. 2. Jokaisen, joka hakee pätevyyskirjaa nopeakulkuisten valmiusveneiden käyttötaidosta, on: a) omattava pätevyyskirja pelastusveneiden ja -lauttojen sekä valmiusveneiden, muiden kuin nopeakulkuisten valmiusveneiden, käyttötaidosta; b) täytynyt osallistua hyväksyttyyn koulutukseen; ja c) pätevyyskirjan myöntämiseksi täytettävä STCW-säännöstön osastossa A-VI/2 olevassa 5-8 kohdassa asetetut pätevyysvaatimukset nopeakulkuisten valmiusveneiden käyttötaidosta. SÄÄNTÖ VI/3 Palontorjunnan jatkokoulutusta koskevat pakolliset vähimmäisvaatimukset 1. Palontorjuntaan määrättyjen merenkulkijoiden on täytynyt menestyksellisesti suorittaa palonsammutustekniikoissa annettava jatkokoulutus, joissa otetaan huomioon erityisesti organisaatio, taktiikka ja johtaminen STCW-säännöstön osaston A-VI/3 määräysten mukaisesti, ja heidän on täytettävä siinä täsmennetyt pätevyysvaatimukset. 2. Jos palontorjunnan jatkokoulutus ei kuulu myönnettävän pätevyyskirjan vaatimuksiin, on annettava erityistodistus tai tarvittaessa muu todistus, jossa todetaan, että todistuksen haltija on osallistunut palontorjunnan jatkokoulutukseen. SÄÄNTÖ VI/4 Ensiapuun ja lääkintähuoltoon liittyvät pakolliset vähimmäisvaatimukset 1. Aluksella ensiapua antamaan määrättyjen merenkulkijoiden on täytettävä STCW-säännöstön osastossa A-VI/4 olevassa 1-3 kohdassa täsmennetyt ensiapua koskevat pätevyysvaatimukset. 2. Aluksella lääkintähuollosta vastuussa olevien merenkulkijoiden on täytettävä STCW-säännöstön osastossa A-VI/4 olevassa 4-6 kohdassa täsmennetyt aluksilla tapahtuvaa lääkintähuoltoa koskevat pätevyysvaatimukset. 3. Jos ensiapu- tai lääkintähuoltokoulutus ei kuulu myönnettävän pätevyyskirjan vaatimuksiin, on annettava erityistodistus tai tarvittaessa muu todistus, jossa todetaan, että todistuksen haltija on osallistunut ensiapukurssille tai lääkintähuoltokoulutukseen. LUKU VII VAIHTOEHTOISEN PÄTEVYYSKIRJAN MYÖNTÄMINEN SÄÄNTÖ VII/1 Vaihtoehtoisten pätevyyskirjojen myöntäminen 1. Jäsenvaltiot voivat niin halutessaan myöntää muita kuin tämän liitteen luvuissa II ja III olevissa säännöissä mainittuja pätevyyskirjoja tai antaa luvan niiden myöntämiseen, sen estämättä, mitä kyseisissä luvuissa olevissa säännöissä määrätään pätevyyskirjojen myöntämisestä, jos: a) pätevyyskirjoissa ja kelpoisuustodistuksissa mainittavat asianmukaiset tehtävät ja vastuualueet vastaavat STCW-säännöstön osastoissa A-II/1, A-II/2, A-II/3, A-II/4, A-III/1, A-III/2, A-III/3, A-III/4 ja A-IV/2 mainittuja tehtäviä ja vastuualueita; b) hakijat ovat suorittaneet pätevyyskirjoissa ja kelpoisuustodistuksissa mainittavia tehtäviä ja vastuualueita vastaavan hyväksytyn koulutuksen ja harjoittelun sekä täyttävät pätevyysvaatimukset, joista määrätään STCW-säännöstön asiaankuuluvissa osastoissa ja kyseisen säännöstön osastossa A-VII/1; c) hakijat ovat suorittaneet hyväksytyn meripalvelun, joka vastaa pätevyyskirjassa mainittavia tehtäviä ja vastuualueita; meripalvelun pituuden on oltava vähintään sama kuin mitä tämän liitteen luvuissa II ja III määrätään; meripalvelu ei kuitenkaan saa olla lyhyempi kuin mitä STCW-säännöstön osastossa A-VII/2 määrätään; d) pätevyyskirjan hakijoiden, joiden on toimittava operatiivisen tason navigaatiotehtävissä, on täytettävä luvussa IV olevien sääntöjen asianmukaiset vaatimukset hoitaakseen määrättyjä radiotehtäviä radio-ohjesäännön mukaisesti; ja e) pätevyyskirjat myönnetään 5 artiklan e kohdan vaatimusten ja STCW-säännöstön luvussa VII asetettujen määräysten mukaisesti. 2. Tämän luvun nojalla ei myönnetä pätevyyskirjaa, jos jäsenvaltio ei ole toimittanut STCW-yleissopimuksessa vaadittavia tietoja komissiolle. SÄÄNTÖ VII/2 Pätevyyskirjojen myöntäminen merenkulkijoille Jokaisella merenkulkijalla, joka suorittaa jonkin STCW-säännöstön luvussa II olevissa taulukoissa A-II/1, A-II/2, A-II/3 tai A-II/4 taikka luvussa III olevissa taulukoissa A-III/1, A-III/2 tai A-III/4 taikka luvussa IV olevassa taulukossa A-IV/2 täsmennetyn tehtävän tai useita tehtäviä, on oltava asianmukainen pätevyyskirja. SÄÄNTÖ VII/3 Vaihtoehtoisten pätevyyskirjojen myöntämistä säätelevät periaatteet 1. Jäsenvaltion, joka haluaa myöntää vaihtoehtoisia pätevyyskirjoja tai antaa luvan niiden myöntämiseen, on varmistettava, että seuraavia periaatteita noudatetaan: a) Vaihtoehtoisten pätevyyskirjojen myöntämisjärjestelmän saa ottaa käyttöön ainoastaan, jos sillä varmistetaan meriturvallisuus ja ehkäistään pilaantumista vähintään yhtä paljon kuin, mitä muissa luvuissa määrätään; ja b) kaikissa tämän luvun nojalla tehtävissä vaihtoehtoisten pätevyyskirjojen myöntämisjärjestelyissä on otettava huomioon pätevyyskirjojen keskinäinen vastaavuus muiden lukujen nojalla myönnettävien pätevyyskirjojen kanssa. 2. Edellä 1 kohdan keskinäisen vastaavuuden periaatteella varmistetaan, että: a) lukujen II ja/tai III järjestelyiden mukaisesti pätevyyskirjansa saaneet merenkulkijat ja luvun VII nojalla pätevyyskirjansa saaneet voivat palvella aluksilla, joilla on joko perinteinen tai muunlainen alusorganisaatio; ja b) merenkulkijoita ei ole koulutettu erityisiin alusjärjestelyihin niin, että se heikentäisi heidän kykyään käyttää taitojaan muualla. 3. Seuraavat periaatteet on otettava huomioon myönnettäessä pätevyyskirjaa tämän luvun nojalla: a) vaihtoehtoisten pätevyyskirjojen myöntämistä ei saa käyttää: - vähentämään aluksen miehistön lukumäärää, - alentamaan ammatin yhtenäisyyttä tai vähentämään merenkulkijoiden taitoja, tai - oikeuttamaan sekä kone- että kansivahdinpidosta vastaavien päällystön jäsenten tehtävien yhdistämistä yhden pätevyyskirjan haltijalle minkään vahdin aikana; ja b) komentava henkilö on nimettävä päälliköksi; ja mikään vaihtoehtoisen pätevyyskirjan myöntämisjärjestelyn käyttöönotto ei saa vaikuttaa haitallisesti päällikön ja muiden oikeudelliseen asemaan ja käskyvaltaan. 4. Tämän säännön 1 ja 2 kohdan periaatteilla on varmistettava sekä kansi- että konepäällystön pätevyyden säilyttäminen. LUKU VIII VAHDINPITO SÄÄNTÖ VIII/1 Vahdinpitojärjestelyt ja huomioon otettavat periaatteet 1. Viranomaisten on ohjattava varustamojen, päälliköiden, konepäälliköiden ja kaikkien vahdinpitoon osallistuvien henkilöstön jäsenten huomio STCW-säännöstössä asetettuihin vaatimuksiin, periaatteisiin ja ohjeisiin, jotka on otettava huomioon sen varmistamiseksi, että kaikilla merialuksilla pidetään aina vahtia turvallisesti ja jatkuvasti tai vallitsevia olosuhteita ja edellytyksiä vastaavasti. 2. Viranomaisten on vaadittava, että jokaisen aluksen päällikkö varmistaa, että vahdinpitojärjestelyt ovat riittävät turvallisen vahdin pitämiseksi ottaen huomioon vallitsevat olosuhteet ja edellytykset ja että päällikön valvonnassa: a) vahtipäälliköt ovat vastuussa aluksen turvallisesta navigoinnista päivystysvuorollaan, jolloin heidän on oltava itse läsnä komentosillalla tai siihen välittömästi liittyvässä tilassa kuten karttahuoneessa tai komentosillalla olevassa valvomossa koko ajan; b) radioasemanhoitajat ovat vastuussa jatkuvasta radiopäivystyksestä asianmukaisilla taajuuksilla päivystysvuoroillaan; c) STCW-säännöstössä määriteltyjen ja konepäällikön alaisten vahtikonemestareiden on oltava välittömästi käytettävissä ja valmiina toimintaan valvoakseen konehuoneita ja tarvittaessa ollakseen itse läsnä konehuoneessa vastuuaikoinaan; ja d) pidetään riittävää vahtia tehokkaasti kaikkina aikoina turvallisuussyistä aluksen ollessa ankkuroituna tai kiinnitettynä ja, jos alus kuljettaa vaarallista lastia, vahtijärjestelyissä otetaan yksityiskohtaisesti huomioon vaarallisen lastin laatu, määrä, pakkaus ja ahtaus sekä muut aluksella, merellä tai maissa vallitsevat erityisolosuhteet. (1) Direktiivin voimaantulopäivä.